Cal intervenir, com més aviat millor, en els factors de risc coneguts que poden modificar-se per intentar evitar la progressió de la malaltia, controlar els símptomes i les seves conseqüències, indistintament de l'edat i la fase en què es trobi la malaltia.
Aquestes modificacions consisteixen senzillament a seguir una forma de vida més saludable.
INFORMACIÓ I EDUCACIÓ PER AL PACIENT
Els pacients i els seus familiars han DE SER INFORMATS, de forma verbal i escrita, de les diferents opcions de tractament; proporcionar-los un coneixement més gran de la malaltia i possibilitar la clarificació de dubtes o conceptes erronis com, per exemple, que el progrés de l'artrosi és inevitable.
També és important exposar l'existència de factors de risc modificables: sedentarisme, falta d'activitat i d'exercici físic regular, sobrepès o obesitat.
Això és especialment rellevant perquè la modificació i el control dels esmentats factors són el nucli ESSENCIAL del pla integral de tractament en l'artrosi de genoll, tal com recomanen totes les guies nacionals i internacionals, per la qual cosa cal assegurar la participació activa dels pacients en programes educatius per aprendre a "autogestionar" la malaltia.
Els programes d' EDUCACIÓ terapèutica (individualitzats o grupals) es basen en un conjunt d'activitats educatives organitzades per proporcionar al pacient informació sobre la malaltia i la competència necessària, coneixements, habilitats i estratègies per poder gestionar-la en el dia a dia.
Les associacions de pacients i els grups de Pacient Expert Catalunya © són dues bones eines per educar les persones.
PACIENTS AMB SOBREPÈS O OBESITAT
Com s'ha comentat anteriorment el sobrepès i l'obesitat són factors de risc rellevants en la progressió de l'artrosi de genoll.
Per tant, la pèrdua de pes i el seu manteniment són bàsics.
Cal ofertar programes perquè els pacients que presentin aquestes característiques, no importa l'edat que tinguin, puguin aconseguir controlar el pes.
Es tracta d'una recomanació, juntament amb l'exercici ESSENCIAL en el tractament de l'artrosi.
Es recomana perdre pes a aquells pacients amb sobrepès o obesitat (índex de massa corporal [IMC] ≥25).
ACTIVITAT FÍSICA REGULAR: Característiques i funcionament.
Encara que la pèrdua del cartílag articular és el factor fonamental en el desenvolupament de l'artrosi, aquest també pot acompanyar-se de deformació articular i atròfia muscular.
Per això l' entrenament físic s'ha de prescriure a tots els pacients.
La realització d'exercicis d'educació física és ESSENCIAL en el tractament d'aquesta malaltia. http://canalsalut.gencat.cat/ca/actualitat/campanyes/activitat_fisica.
Protegir, descarregar i estabilitzar les estructures fetes malbé produeix una disminució del dolor i facilita les activitats diàries.
Aquestes mesures han de considerar-se com a complement dels tractaments essencials i, si és necessari, cal sol·licitar assessorament professional per elegir-ne les més adequades.
L'ús de mesures de teràpia física (termoteràpia, electroestimulació transcutània, ultrasons, acupuntura o teràpia manual), incloses l'aplicació local de fred o calor, han de ser considerades com un complement dels tractaments essencials.